Idda von Toggenburg - Alemannische Wikipedia

# Idda von Toggenburg

### Us der alemannische Wikipedia, der freie Dialäkt-Enzyklopedy

Bild vo de de Hailige Idda z Au (TG)

D Grööfin Idda vo Toggeborg oder St. Itta (IPA: /santˈittə/) oder Ida vo Fischinge (Gstorbe em 3.11.1226, Fischinge TG) isch e Hailigi usem Toggeborg wo bsundrigs im Bischtum Konstanz vereert werd. Si isch under anderem d Schutzpatronin bi Stürz und vom entlaufne Vee.

## [ändere] Legende

Noch de Saag isch d Idda d Frau vomene Groof Heinrich vo Toggeburg gsii. Wo si ire Schmuck uf s Fensterbrett vo de Burg Alt-Toggeburg glait het, isch en Raab choo und het e goldige Fingering gstole und i sis Nest trait. E Vogelfänger het de Ring gfunde und wo de Groof de Ring am Finger vomene Diener gsie het, het er gmaint, de heb e Verhältnis mit sinere Frau und in zum Tod schlaiffe loo. D Idda aber het er vo de Burg abegschupft. Dur e göttlichs Wunder isch si dune hail aachoo und het sich ine Hööli zruggzoche, wo si e zittli glebt het. Wenn si i d Mess zum nööche Chloster Fischinge ggangen isch, isch ere en Hirsch voruusggange, wo i sim Gwai zwölf Cherze trait het. En Jäger het da gsie und em Groof verzellt. De het denn us Roiji und au, wel si nüme zunem zrugg het wöle, för si e Zele bim Chloster Fischinge baue loo, wo si bis zum Tod am 3. November 1226 glebt het.

## [ändere] Forschig

Do de Groof Heinrich vo de Legende historisch nöd nochwiisbaar isch, isch vermuetet wore, as d Idda nöd historisch sai. Di jüngeri Forschig identifiziert d Sant Idda mit de Grööfin Ita vo Homberg, wo ne 1180 e bim Chloster Fischinge bierdigt woren isch. Si isch d Frau vom Diethelm IV. gsii, wo aber nonöd de Groofetitel ghaa het. D Itta vo Homberg isch somit d Muetter oder d Grossmuetter vom erste Groof Diethelm I. vo Toggeburg, wo um 1230 gtorben isch. Nochem Tod vo irem Maa het si de Gottfried vo Marstette ghüroote, aber au de isch glii gstorbe. Druf abe het si sich is Chloster Fischinge zruggzoge. Allerdings werd die Identifizierig nöd vo allne akzeptiert, scho au nume drum, well de Name Ita dozmol recht hüüfig gsii isch. D Legende söll, noch de Forschig, vom Historiker Albrecht vo Bonstette erfunde wore sii, uf jede Fall chennt mer sini Quele nöd und au kai älteri Öberliferig.

## [ändere] Kult

D Sant Itte werd ufgrund vo de Legende zeme miteme Raab und emene Hirsch dargstellt. Si isch di Huushailigi vom Chloster Fischinge im Tuurgi, wo au e St. Iddakapelle an irem Graab stoot. Südlich devo isch de Wallfartsort St. Iddaburg, wo 1864 am Platz vo de Ruine Alt-Toggeburg baut woren isch.

E prächtig uusgmolti St. Idda-Cherche stoot z Baue am Urnersee. Si isch z erstmol ane 1561 as "sant Itten Capel" bizügt. E Gibet vorem Iischloofe isch: "O hailigi Sant Itte, weck mi morn bi Zitte!".

## [ändere] Büecher

- Bruno Meyer: Die heilige Ita von Fischingen, i: Thurgauische Beiträge zur vaterländischen Geschichte 112 (1974/75), S. 21-97
- Hans Büchler: Das Toggenburg (1993, 2. Uflaag); ISBN 3-7212-0256-2
- Sankt-Galler Geschichte 2003, (Bd. 1); Sanggale 2003. ISBN 3-908048-43-5.

## [ändere] Link

- St. Iddaburg
- St. idda z Baue am Urnersee

Kategorie: Heiligi Person | Ostschwiz

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch